**Informatīvais ziņojums par iespējamību piesaistīt papildu finansējumu ceļu uzturēšanai, pārbūvei un atjaunošanai papildus valsts budžetā paredzētajam finansējumam**

**Ievads**

Informatīvais ziņojums izstrādāts, pamatojoties uz:

1. Valdības rīcības plāna 21.1. pasākumu, saskaņā ar kuru Satiksmes ministrijai uzdots:

1) izstrādāt priekšlikumus autoceļu infrastruktūras uzturēšanas un attīstības finansēšanas modelim, lai apturētu autoceļu pakāpenisku sabrukumu un sekmētu to turpmāku attīstību;

2) sagatavot informatīvu ziņojumu, kas ļautu valdībai pieņemt pamatotu lēmumu par Valsts autoceļu sakārtošanas programmas finansēšanu un realizēšanu.

2. Ministru kabineta 2016. gada 20. decembra sēdes protokola (prot. Nr. 69 82.§) 8. punktu, kurš noteic, ka Satiksmes ministrijai sadarbībā ar Finanšu ministriju līdz 2017. gada 31. augustam uzdots sagatavot un iesniegt izskatīšanai Ministru kabinetā informatīvo ziņojumu par iespējamību piesaistīt papildu finansējumu ceļu uzturēšanai, pārbūvei un atjaunošanai papildus valsts budžetā paredzētajam finansējumam (piemēram, izmantojot publiskās un privātās partnerības finansēšanas modeli), ievērojot fiskālās disciplīnas nosacījumus**.**

3. Ministru prezidenta 2017. gada 27. jūlija rezolūciju Nr. 90/TA-1601, saskaņā ar kuru satiksmes ministram uzdots sagatavot atbildes projektu uz Saeimas Tautsaimniecības, agrārās, vides un reģionālās politikas komisijas 2017. gada 21. jūlija vēstuli Nr. 142.9/8-25-12/17, kurā Ministru kabinetam lūgts iesniegt savu redzējumu par Valsts autoceļu fonda kā speciālā budžeta atjaunošanu, paredzot finansējuma iezīmēšanu tā darbības nodrošināšanai.

**Pašreizējā situācija**

Saskaņā ar likuma “Par autoceļiem” 4. panta pirmo daļu valsts autoceļi (galvenie, reģionālie un vietējie) un to zemes, tostarp ceļu zemes nodalījuma joslas, ar visām šo autoceļu kompleksā ietilpstošajām būvēm ir Latvijas Republikas īpašums, kas nodots VAS “Latvijas Valsts ceļi” (turpmāk – LVC) pārziņā saskaņā ar deleģēšanas līgumu. Saskaņā ar likuma “Par autoceļiem” 23.2 pantu un deleģēšanas līgumu valsts autoceļu kompleksās ikdienas uzturēšanas darbu veikšana ir nodota VAS “Latvijas autoceļu uzturētājs”.

Nacionālajā attīstības plānā 2014. – 2020. gadam (turpmāk – NAP2020) ir izvirzīts mērķis „[397] Nodrošināt attīstības centru ērtu un drošu sasniedzamību, t.sk., panākot 2020.gadā labu braukšanas kvalitāti pa autoceļiem, kas savieno nacionālas un reģionālas nozīmes attīstības centrus(..)”.

LVC pārvaldījumā ir 20 122 km valsts autoceļu, no kuriem 9 012 km jeb 45 procenti ir ar melno segumu un 11 110 km jeb 55 procenti ir ar grants segumu. Detalizētāks sadalījums parādīts 1. tabulā.

Pašreizējais **Valsts autoceļu ar melno segumu vizuālais vērtējums**. 2016. gadā 24 procenti jeb 2 204 km autoceļu ar melno segumu bija klasificējami kā sabrukuši un tiem bija nepieciešama segas pārbūve (2014. gadā – 26 procenti, 2015. gadā – 25 procenti). Detalizētāka informācija par valsts autoceļu ar melno segumu stāvokli ir parādīta 2. tabulā.

1. **tabula**

**Valsts autoceļu garums 2016. gada 31. decembrī**

|  |  |  |  |  |  |  |
| --- | --- | --- | --- | --- | --- | --- |
| **Valsts autoceļi** | **Kopā** | **% no kopējā garuma** | **Ar melno segumu** | **% no kopējā garuma** | **Ar grants segumu** | **% no kopējā garuma** |
| **km** | **%** | **km** | **%** | **km** | **%** |
| Galvenie autoceļi | 1 672 | 8 | 1 672 | 100 | - | - |
| Reģionālie autoceļi | 5 466 | 27 | 4 611 | 84 | 855 | 16 |
| Vietējie autoceļi | 12 927 | 65 | 2 725 | 21 | 10 202 | 79 |
| **Kopā** | **20 065** | **100** | **9 008** | 45 | **11 057** | 55 |
| Blakusceļi\* | 57 | - | 4 | 7 | 53 | 93 |
| **Pavisam kopā** | **20 122** | **100** | **9 012** | 45 | **11 110** | 55 |

\* Blakusceļi – ceļu pārbūves rezultātā izbūvēti valsts autoceļu blakusceļi (lokālie ceļi).


**2. tabula**

**Melno segumu stāvoklis 2016. gadā**

|  |  |  |  |  |
| --- | --- | --- | --- | --- |
| **Autoceļu seguma stāvoklis pēc vizuālā vērtējuma** | **Galvenie autoceļi, %** | **Reģionālie autoceļi, %** | **Vietējie autoceļi, %** | **No kopējā garuma, %** |
| Ļoti labs | 32 | 11 | 9 | 15 |
| Labs | 23 | 19 | 23 | 21 |
| Apmierinošs | 10 | 22 | 25 | 20 |
| Slikts | 18 | 20 | 21 | 20 |
| Ļoti slikts | 17 | 28 | 22 | 24 |

**9 012** km valsts autoceļu ir ar asfalta segumu. Autoceļu segu stāvokli kopumā nosaka savlaicīga un pietiekamā apjomā veikta ikgadējo atjaunošanas programmu izpilde, atļauto satiksmes slodžu ievērošana un kalpošanas laika ietekme (1. grafiks).

1. **grafiks**

****

Atbilstoši projektētajai slodzei izbūvētam asfaltbetona segumam jākalpo 8-10 gadi, taču šajā laikā segā uzkrājas paliekošas deformācijas, rodas seguma izdilums rišu veidā, parādās plaisas un virsmas izdrupumi, sega noveco. Asfaltbetona segumus ir ekonomiski lietderīgi atjaunot savlaicīgi, kad defekti nav kļuvuši masveidīgi un neprognozējami un šo segumu vidējais kalpošanas vecums nepārsniedz 12 gadus. Tad asfaltbetona seguma atjaunošanas izmaksas ir viszemākās (1. grafiks).

1. **Valsts autoceļu ar grants segumu vizuālais vērtējums.** 43 procenti jeb 4 725 km autoceļu ar grants segumu ir klasificējami kā sabrukuši, un tiem ir nepieciešama segas pārbūve (2015. gadā 42 % jeb 4 652 km). Detalizētāka informācija par valsts autoceļu ar grants segumu stāvokli ir parādīta 3. tabulā.

**3. tabula**

**Valsts autoceļu ar grants segumu stāvoklis 2016. gadā**

|  |  |  |  |
| --- | --- | --- | --- |
| **Autoceļu seguma stāvoklis**  **pēc vizuālā vērtējuma** | **Reģionālie autoceļi** | **Vietējie autoceļi** | **% no kopējā garuma** |
| Labs | 8 | 7 | 7 |
| Apmierinošs | 52 | 50 | 50 |
| Slikts | 40 | 43 | 43 |

Šāda situācija katru gadu tautsaimniecībai nodara zaudējumus 1,1 miljardu *euro[[1]](#footnote-1)* apmērā, proti, braucot pa sliktā stāvoklī esošu ceļu, pieaug autotransporta ekspluatācijas izmaksas, brauciena ilgums un degvielas patēriņš. Problēmas cēlonis ir savlaicīgi un pietiekamā apjomā neveiktie autoceļu atjaunošanas darbi, kuriem ir jākompensē satiksmes slodžu radītais autoceļu konstrukciju nolietojums un klimatisko apstākļu radītā materiālu novecošanās. Šobrīd valsts autoceļu tīkla pilnīgai sakārtošanai nepieciešami 4,5 miljardi *euro*.

Valsts autoceļu un to kompleksā ietilpstošo inženierbūvju un satiksmes organizācijas tehnisko līdzekļu bilances vērtība 2017. gada 1. janvārī ir parādīta 4. tabulā.

**4. tabula**

**Bilances vērtība pa autoceļu grupām 2016.gadā, milj. *euro***

|  |  |  |  |  |
| --- | --- | --- | --- | --- |
| **Rādītāji** | **Galvenie autoceļi** | **Reģionālie autoceļi** | **Vietējie autoceļi** | **Kopā** |
| Sākotnējā vērtība | 1 579 | 1 831 | 1 651 | 5 063 |
| Nolietojums | 834 | 1 245 | 1 403 | 3 484 |
| Autoceļu bilances vērtība | 745 | 586 | 248 | 1 579 |

Lai sasniegtu NAP2020 izvirzītos mērķus (līdz 2020. gadam samazināts valsts autoceļu ar asfalta segumu sliktā un ļoti sliktā stāvoklī garums valsts galvenajiem autoceļiem par 80% un valsts reģionālajiem autoceļiem par 50%, salīdzinot ar 2012. gadu), valsts autoceļu tīklā vidēji katru gadu laika periodā līdz 2020. gadam būtu jāveic šādi darbu apjomi:

1) jāveic seguma atjaunošana un segu pārbūve 175 km valsts galvenajiem autoceļiem;

2) jāveic seguma atjaunošana un segu pārbūve 400 km valsts reģionālajiem autoceļiem ar melno segumu;

3) jāpārbūvē tilti – 29 gab;

4) jārealizē satiksmes drošības uzlabošanas projekti – 13 gab.

Transporta attīstības pamatnostādnēs 2014.-2020.gadam (turpmāk – TAP2020) ir iekļauti šādi sasniedzamie rezultatīvie rādītāji (5.tabula):

**5.tabula**

|  |  |  |  |  |  |  |  |
| --- | --- | --- | --- | --- | --- | --- | --- |
| *Politikas rezultāts -* **Samazināts valsts autoceļu ar asfalta segumu sliktā un ļoti sliktā stāvoklī garums par 57%, salīdzinot ar 2012.gadu** | | | | | | | |
| *Rezultatīvais rādītājs* | *2014* | *2015* | *2016* | *2017* | *2018* | *2019* | *2020* |
| Valsts galveno autoceļu sliktā un ļoti sliktā stāvoklī samazinājums, %, salīdzinot ar 2012. gadu | 20% | 29% | 37% | 45% | 57% | 68% | 80% |
| Valsts reģionālo autoceļu ar asfalta segumu sliktā un ļoti sliktā stāvoklī samazinājums, %, salīdzinot ar 2012. gadu | 5% | 10% | 15% | 20% | 30% | 40% | 50% |

TAP2020 ir iekļauti sasniedzamie rezultatīvie rādītāji tikai attiecībā uz valsts galveno un reģionālo autoceļu ar asfalta segumu (tikai uz 6283 km no 20 122 km jeb 31 % no visiem valsts autoceļiem) pārbūvi un atjaunošanu, tas ir, TAP2020 neattiecas uz valsts autoceļiem ar grants segumu un uz valsts vietējiem autoceļiem, kā arī uz valsts autoceļu ikdienas uzturēšanu. Līdz ar to, lai nodrošinātu pilnvērtīgu visu valsts autoceļu stāvokļa uzlabošanu, kas ietver gan to atjaunošanu, pārbūvi un ikdienas uzturēšanu, kā arī mērķdotāciju pašvaldību ceļiem vismaz 25 % apmērā, ir nepieciešami **815 miljoni *euro* gadā** (6.tabula).

**6.tabula**

|  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- |
| **Nepieciešamās izmaksas ilgtspējīgam autoceļu tīklam, milj. *euro* gadā[[2]](#footnote-2)**   |  |  |  |  |  | | --- | --- | --- | --- | --- | | Darbu veids | Autoceļa veids | | | | | galvenie | reģionālie | vietējie | Visi autoceļi | | Uzturēšana | 50 | 87 | 57 | 194 | | Segumu atjaunošana | 21 | 54 | 139 | 214 | | Pārbūve | 37 | 44 | 91 | 172 | | Tiltu ikdienas uzturēšanai  un atjaunošanai | | | | 14 | | Projektēšanai un izpētei | | | | 17 | | Mērķdotācija pašvaldību ceļiem | | | | 204 | | **Pavisam kopā milj. *euro*** | | | | **815** | |

Lai uzlabotu valsts autoceļu stāvokli, Satiksmes ministrija līdz 2030.gadam izvirza rezultatīvos rādītājus valsts autoceļu stāvokļa uzlabošanai (7. tabula), kas, atšķirībā no TAP2020 ietver arī situācijas uzlabošanos uz valsts reģionālajiem autoceļiem ar grants segumu un valsts vietējiem autoceļiem, kas ir vissliktākajā stāvoklī (sk. 1.tabulu).

7.tabula

**Satiksmes ministrijas izvirzītie rezultatīvie rādītāji valsts autoceļu stāvokļa uzlabošanai līdz 2030.gadam**

|  |  |  |
| --- | --- | --- |
| **Valsts galvenie autoceļi** | 2017.gads | 2030.gads |
| Samazināts sliktā un ļoti sliktā stāvoklī esošo autoceļu garums par, % | 0 | 80 |
| Samazināts apmierinošā stāvoklī esošo autoceļu garums par, % | 0 | 50 |
| **Valsts reģionālie autoceļi** | 2017.gads | 2030.gads |
| Samazināts sliktā un ļoti sliktā stāvoklī esošo autoceļu ar asfaltbetona segumu garumu par, % | 0 | 75 |
| Samazināts sliktā stāvoklī esošo autoceļu ar grants segumu garumu par, % | 0 | 50 |
| **Valsts vietējie autoceļi** | 2017.gads | 2030.gads |
| Samazināts sliktā un ļoti sliktā stāvoklī esošo autoceļu ar asfaltbetona segumu garums par, % | 0 | 35 |
| Samazināts sliktā stāvoklī esošo autoceļu ar grants segumu garums par, % | 0 | 35 |

Lai sasniegtu 7.tabulā iekļautos rezultatīvos rādītājus, nepieciešams 9. un 11.tabulā norādītais finansējums (ieskaitot mērķdotāciju pašvaldību ceļiem vismaz 25% apmērā), sākot no **433 miljoniem *euro*** 2020. gadā, pakāpeniski finansējumu palielinot).

Lai sasniegtu 5.tabulā norādītos TAP2020 rezultatīvos rādītājus, ir izstrādāta Valsts autoceļu sakārtošanas programma (8.tabula).

|  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- |
| 8.tabula  **Valsts autoceļu sakārtošanas programmas 2014. - 2023.gadam kopsavilkums** | | | | | | | | | |
|  |  |  |  |  |  |  |  |  |  |
| **Izdevumu veids** | **2014.-2016. gads  izpilde** | **2017** | **2018** | **2019** | **2020** | **2021** | **2022** | **2023** | **Kopā 2017.-2023. gads** |
| **Kapitālieguldījumi, milj. EUR** | **354,1** | **200,9** | **171,7** | **133,8** | **199,4** | **207,7** | **215,2** | **224,4** | **1353,1** |
| **Kapitālieguldījumi autoceļos (milj. EUR), tai skaitā** | **336,6** | **190,5** | **160,5** | **122,7** | **185,4** | **192,7** | **197,9** | **206,4** | **1256,1** |
| **Galvenie autoceļi (milj. EUR), tai skaitā** | **184,9** | **93,7** | **55,3** | **17,7** | **57,4** | **60,1** | **62,0** | **63,8** | ***410,0*** |
| *Galveno autoceļu segumu atjaunošana VB, milj. EUR* | *41,5* | *17,7* | *17,7* | *17,7* | *57,4* | *60,1* | *62,0* | *63,8* | *296,4* |
| *km* | *182* | *63* | *40* | *85* | *185* | *185* | *185* | *185* | *928* |
| Galveno autoceļu segu rekonstrukcija ES finansējums (NAP2020), milj. EUR | *143,4* | *76,0* | *37,6* |  |  |  |  |  | *113,6* |
| *km* | *150* | *77* | *67* |  |  |  |  |  | *144* |
| **Reģionālie autoceļi (milj. EUR), tai skaitā** | **135,6** | **87,7** | **96,6** | **97,3** | **118,8** | **123,4** | **126,7** | **133,4** | ***783,9*** |
| *Reģionālo autoceļu sakārtošana VB, tai skaitā segumu atjaunošana NAP2020 (milj. EUR)* | *56,3* | *27,7* | *27,6* | *28,6* | *118,8* | *123,4* | *126,7* | *133,4* | *586,2* |
| *km* | *717* | *148* | *113* | *132* | *475* | *480* | *480* | *480* | *2308* |
| Reģionālie autoceļi ES finansējums (NAP2020), milj. EUR | *79,3* | *60,0* | *69,0* | *68,7* |  |  |  |  | *197,7* |
| *km* | *48* | *85* | *77* | *95* |  |  |  |  | *257* |
| **Vietējie autoceļi (milj. EUR), tai skaitā** | **16,1** | **9,1** | **8,6** | **7,7** | **9,2** | **9,2** | **9,2** | **9,2** | ***62,2*** |
| *Vietējo autoceļu segumu atjaunošana VB, milj. EUR* | *16,1* | *9,1* | *8,6* | *7,7* | *9,2* | *9,2* | *9,2* | *9,2* | *62,2* |
| *km* | *271* | *114* | *96* | *28* | *101* | *101* | *101* | *101* | *642* |
| **Tiltu atjaunošana un pārbūve, milj. EUR** | **11,2** | **6,4** | **7,1** | **7,1** | **9,5** | **10,5** | **12,3** | **13,0** | **65,9** |
| *skaits* | *21* | *14* | *20* | *19* | *27* | *30* | *34* | *38* | *182* |
| **Satiksmes drošības projektu īstenošana, milj. EUR** | **6,3** | **4,0** | **4,1** | **4,0** | **4,5** | **4,5** | **5,0** | **5,0** | **31,1** |
| *skaits* | *25* | *5* | *11* | *10* | *12* | *12* | *15* | *15* | *80* |

|  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- |
| 9.tabula  **Autoceļu finansējuma 2014. - 2023.gadam kopsavilkums, milj. *euro*** | | | | | | | | | |
| **Izdevumu veids** | **2014.-2016. gads** | **2017 \*** | **2018**  **\*\*** | **2019**  **\*\*** | **2020**  **\*\*\*** | **2021**  **\*\*\*** | **2022**  **\*\*\*** | **2023**  **\*\*\*** | **Kopā 2017.-2023. gads** |
| **23.00.00 “Valsts autoceļu fonds”, milj. *euro*** | **539.3** | 207.9 | 233.1 | 233.1 | 433.2 | 448.9 | 464.7 | 480.4 | **2501.3** |
| t.sk. Mērķdotācija pašvaldību ceļiem | 136.8 | 48.7 | 50.1 | 50.1 | 100.2 | 104.1 | 108.0 | 112.0 | **573.2** |
| t.sk. Valsts autoceļu finansējums, ieskaitot pārvaldīšanu | 402.5 | 159.2 | 183.0 | 183.0 | 333.0 | 344.8 | 356.7 | 368.4 | **1928.1** |
| **ES fondu finansējums** | 330.7 | 133.3 | 124.1 | 55.4 |  |  |  |  | **312.8** |
| **Autoceļu finansējums kopā** | **870** | **341.2** | **357.2** | **288.5** | **433.2** | **448.9** | **464.7** | **480.4** | **2814.1** |

\* saskaņā ar likumu “Par valsts budžetu 2017.gadam”.

\*\* saskaņā ar Ministru kabineta 2016.gada 20.decembra sēdes protokollēmuma (prot. Nr.69 82.§) 4.punktu, Ministru kabineta 2017.gada 11.aprīļa sēdes protokollēmuma (prot. Nr.19 35.§) 6.punktu un Ministru kabineta 2017.gada 10.oktobra sēdē apstiprinātajiem likumprojektiem “Par valsts budžetu 2018.gadam” un “Par vidēja termiņa budžeta ietvaru 2018., 2019. un 2020.gadam”.

\*\*\* nepieciešamais finansējums, lai panāktu 7.tabulā norādīto rezultatīvo rādītāju sasniegšanu.

**Rīcības virzieni iespējamībai piesaistīt papildu finansējumu ceļu uzturēšanai, pārbūvei un atjaunošanai papildus valsts budžetā paredzētajam finansējumam, ievērojot fiskālās disciplīnas nosacījumus**

Lai būtu iespējama finanšu avotu piesaiste autoceļu tīkla ilgtermiņa attīstībai, nozīmīgi ir jau sākumā sadalīt finanšu avotus pēc to pieejamības – īstermiņa un ilgtermiņa. Lai izmantotu ilgtermiņa finanšu avotus, nepieciešams radīt stabilu budžeta finansējuma bāzi autoceļu tīkla uzturēšanai un aizdevumu atmaksai - tas ir, ikgadējus stabilus un prognozējamus īstermiņa finanšu avotus.

**Līdz ar to ir nepieciešams palielināt ceļu lietotāju maksāto nodokļu un nodevu ieņēmumus un izveidot Valsts autoceļu fondu (turpmāk – Ceļu fonds) kā speciālo budžetu**.

**Ceļu fondā,** kā noteikts likuma “Par autoceļiem” 12.panta ceturtajā daļā,jāieskaita valsts budžeta ieņēmumi no TEN, autoceļu lietošanas nodevas un 80 procenti no prognozētajiem valsts budžeta ieņēmumiem no akcīzes nodokļa par naftas produktiem.

No 10.tabulas datiem ir redzams, ka ceļu lietotāju samaksātie nodokļi pārsniedz 500 miljonus *euro* (2017.un 2018.gadā pat 600 miljonus *euro*), taču no valsts budžeta finansējums gan pašvaldību ceļu, gan valsts ceļu pārvaldīšanai, uzturēšanai un atjaunošanai ik gadu tiek piešķirts vai to plānots piešķirt 190 - 233 miljonu *euro* apmērā jeb vidēji 35,5 % no tiem valsts budžeta ieņēmumiem, kurus samaksā ceļu lietotāji (2015.gadā 36 %, 2016.gadā 34 %, 2017.gadā 34 % un 2018.gadā 34 %). Ja pieņem, ka TEN un autoceļu lietošanas nodeva pilnībā tiek novirzīta valsts autoceļiem, tad no akcīzes nodokļa par naftas produktiem ieņēmumiem - tikai aptuveni 18 % (2015.gadā 21%, 2016.gadā 20 %, 2017.gadā 17% un 2018.gadā 14%). Līdz ar to secināms, ka Ceļu fondam tiek novirzīti arvien mazāki akcīzes nodokļa par naftas produktiem ieņēmumi, nekā norādīts likuma “Par autoceļiem” 12.panta ceturtajā daļā.

|  |  |  |  |  |
| --- | --- | --- | --- | --- |
| 10.tabula  **Ceļu lietotāju samaksātie nodokļi un nodevas** | | | | |
| **Nodokļu veidi** | **2015. fakts** | **2016. fakts** | **2017. plāns\*** | **2018. plāns\*\*** |
| TEN (milj. *euro*) | **79.4** | **83.7** | **96.3** | **103.5** |
| Autoceļu lietošanas nodeva *(milj. euro)* | **17.3** | **18.3** | **27.8** | 32.6 |
| AN naftas produktiem *(milj. euro)* | **428.3** | **465.7** | 479.2 | 549,4 |
| **Kopā ceļu lietotāju samaksātie nodokļi *(milj. euro):*** | **525.0** | **567.7** | **603.3** | **685,5** |
| **Kopā VACF (23.00.00)** | **187,5** | **194,6** | **207,9** | **233,1** |

\* saskaņā ar likumu “Par valsts budžetu 2017.gadam”.

\*\* saskaņā ar Ministru kabineta 2016.gada 20.decembra sēdes protokollēmuma (prot. Nr.69 82.§) 4.punktu un Ministru kabineta 2017.gada 11.aprīļa sēdes protokollēmuma (prot. Nr.19 35.§) 6.punktu.

Ņemot vērā iepriekš minēto, ir **izvirzāms mērķis** – ceļu lietotāju samaksātos nodokļus un nodevas novirzīt ceļiem, pakāpeniski palielinot kopējo valsts budžeta finansējumu valsts autoceļiem vismaz līdz 11. tabulā norādītajam finansējuma apmēram (ieskaitot mērķdotāciju pašvaldību ceļiem vismaz 25 % apmērā), kas nepieciešams, lai virzītos uz Satiksmes ministrijas izvirzītajiem mērķiem valsts autoceļu stāvokļa uzlabošanai līdz 2030.gadam (7.tabula). Tādēļ nepieciešama stabila un ilgtspējīga autoceļu finansējuma plānošana, kas balstīta uz ciešu apņemšanos un normatīvajiem aktiem. Līdz ar to nepieciešams politisks lēmums par Ceļu fonda kā speciālā budžeta atjaunošanu no 2020.gada un Ceļu fondam novirzāmo valsts budžeta ieņēmumu apmēru un konkrēta skaitļos (procentos) izteikta plāna, kā pakāpeniski virzīties uz to, lai finansējums Ceļu fondam sasniedz likumā “Par autoceļiem” noteikto apmēru, apstiprināšanu. Satiksmes ministrijas ieskatā, Ceļu fondā būtu ieskaitāmi ieņēmumi no TEN, autoceļu lietošanas nodevas, lielgabarīta un smagsvara pārvadājumu atļaujas izsniegšanas valsts nodevas un 45 procenti no akcīzes nodokļa par naftas produktiem 2020.gadā, katru gadu akcīzes nodokļa par naftas produktiem novirzīšanu Ceļu fondam palielinot vismaz par 2,5 % (sk. 11 tabulu). Ceļu fondā papildus var tikt ieskaitīti arī ES fondu līdzekļi un cits finansējums, ja tāds pieejams. Pamatojoties uz iepriekš minēto, ir nepieciešams veikts atbilstošus grozījumus likumā “Par autoceļiem”.

11.tabula

**Ceļu fondam novirzāmais finansējums 2020.-2030.gadā**

|  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- |
|  | **2020** | **2021** | **2022** | **2023** | **2024** | **2025** | **2026** | **2027** | **2028** | **2029** | **2030** |
| Kopā samaksātais akcīzes nodoklis, milj. *euro* | 630 | 630 | 630 | 630 | 630 | 630 | 630 | 630 | 630 | 630 | 630 |
| Akcīzes nodokļa %, kas novirzāms Ceļu fondā, % | 45,0 | 47,5 | 50,0 | 52,5 | 55,0 | 57,5 | 60,0 | 62,5 | 65,0 | 67,5 | 70,0 |
|  | **2020** | **2021** | **2022** | **2023** | **2024** | **2025** | **2026** | **2027** | **2028** | **2029** | **2030** |
| Akcīzes nodoklis, kas novirzāms Ceļu fondā, milj. *euro* | 283,5 | 299,3 | 315,0 | 330,8 | 346,5 | 362,3 | 378,0 | 393,8 | 409,5 | 425,3 | 441,0 |
| Transportlīdzekļa ekspluatācijas nodoklis, milj. *euro* | 116,6 | 116,6 | 116,6 | 116,6 | 116,6 | 116,6 | 116,6 | 116,6 | 116,6 | 116,6 | 116,6 |
| Autoceļu lietošanas nodeva, milj. *euro* | 32,6 | 32,6 | 32,6 | 32,6 | 32,6 | 32,6 | 32,6 | 32,6 | 32,6 | 32,6 | 32,6 |
| Lielgabarīta un smagsvara pārvadājumu atļaujas izsniegšanas valsts nodeva, milj. *euro* | 0,5 | 0,5 | 0,5 | 0,5 | 0,5 | 0,5 | 0,5 | 0,5 | 0,5 | 0,5 | 0,5 |
| **Ceļu fonds, milj. *euro*** | 433,2 | 448,9 | 464,7 | 480,4 | 496,2 | 511,9 | 527,7 | 543,4 | 559,2 | 574,9 | 590,7 |

Satiksmes ministrija ar 2017.gada 14.jūnija vēstuli Nr. 04-02/1890, pamatojoties uz Saeimas Tautsaimniecības, agrārās, vides un reģionālās politikas komisijas 2017.gada 6.jūnija sēdē doto uzdevumu, iesniedza Satiksmes ministrijas redzējumu par nepieciešamajiem grozījumiem likumā “Par autoceļiem” (Nr. 879/Lp12), paredzot atjaunot Ceļu fondu kā speciālo budžetu un paredzot pakāpenisku finansējuma palielinājumu tam, likuma “Par autoceļiem” 12.panta ceturtajā daļā pašlaik noteikto apmēru (80 %) sasniedzot 2025.gadā[[3]](#footnote-3). Likumprojekta izskatīšana turpināsies 2017.gada rudens sesijā. Saeimā iesniegtos priekšlikumus grozījumiem likumā “Par autoceļiem” (Nr. 879/Lp12) nepieciešams precizēt atbilstoši informatīvā ziņojuma 11.tabulā norādītajiem priekšlikumiem par Ceļu fondam novirzāmais finansējums 2020.-2030.gadā.

Lai palielinātu valsts autoceļu infrastruktūras uzturēšanai paredzēto finansējumu, Satiksmes ministrija valsts budžeta likumprojektu paketē iesniedza likumprojektu “Grozījumi likumā “Par autoceļiem””, ar kuru bija paredzēts izslēgt no likuma “Par autoceļiem” 12.panta ceturtās daļas vārdus “ja gadskārtējā valsts budžeta likumā nav noteikts citādi”. Taču ar Ministru kabineta 2017.gada 3.oktobra sēdes protokollēmuma (prot. Nr.49 47.§) 2.punktu Satiksmes ministrijai tika uzdots svītrot iesniegtā likumprojekta "Grozījumi likumā "Par autoceļiem"" 1.pantu, kurā bija paredzēts likuma “Par autoceļiem” minētais grozījums.

**Iespējas palielināt Ceļu fondam novirzāmo līdzekļu apmēru:**

1) Akcīzes nodokļa paaugstināšana – ar 2017.gada 27.jūlijā Saeimā pieņemto likumu “Grozījumi likumā "Par akcīzes nodokli"” akcīzes nodoklis naftas produktiem tiks palielināts no 2018.gada un 2020.gada. Kā norādījusi Finanšu ministrija, 2018.-2020.gadam prognozētajiem valsts budžeta ieņēmumiem no akcīzes nodokļa par naftas produktiem pretī jau ir ieplānoti arī valsts budžeta izdevumi, tādējādi, lai, sākot ar 2020.gadu piedāvātajā apjomā tos ieskaitītu Valsts autoceļu fonda speciālajā budžetā, būs jāsamazina izdevumi citām nozarēm iepriekš minētajā apjomā. Līdz ar to Satiksmes ministrija uzskata, ka valsts budžeta papildu ieņēmumi, kas radīsies no akcīzes nodokļa naftas produktiem paaugstināšanas, sākot no 2021.gada, jānovirza Ceļu fondam.

Svarīgākais šajā procesā ir nodrošināt caurspīdīgumu, lai autovadītājiem, kuri maksā paaugstināto akcīzes nodokli, nebūtu šaubu par iegūto līdzekļu izlietojumu. Sabiedrībai ir jābūt labi informētai par šo sistēmu un tās darbību, lai nerastos pārpratumi un aizdomas par papildu ieņēmumu izlietojumu. Vienlaikus Satiksmes ministrija uzskata, ka papildus iepriekš minētajam akcīzes nodokļa pieaugumam, tā turpmāka paaugstināšana nav atbalstāma.

2) Autoceļu lietošanas nodevas ieņēmumu pieaugums:

Lai palielinātu autoceļu lietošanas nodevas iekasēšanu, ir plānots uzsākt fiksēt autoceļu lietošanas nodevas maksāšanas pārkāpumus (un arī citus pārkāpumus ceļu satiksmē) ar automātisku iekārtu palīdzību, neapturot transportlīdzekli. Līdz ar to Satiksmes ministrija sadarbībā ar VAS “Latvijas Valsts ceļi” 2017.gada beigās plāno uzsākt pilotprojektu, kas ļaus identificēt tos valsts autoceļu lietotājus, kas nemaksā autoceļu lietošanas nodevu. Plānotais autoceļu lietošanas nodevas ieņēmumu pieaugums, ja tiks ieviesta tās samaksas pārkāpumu automātiska kontrole, plānots aptuveni **3 milj. *euro*** gadā.

Papildus ar Saeimā 2017.gada 28.jūlijā pieņemto likumu “Grozījumi Autoceļu lietošanas nodevas likumā” no 2018.gada noteikts pienākums maksāt autoceļu lietošanas nodevu arī speciālajiem kravas transportlīdzekļiem, tā rezultātā plānotais valsts budžeta ieņēmumu pieaugums no autoceļu lietošanas nodevas ir aptuveni **0,8 milj. *euro*** gadā, kas jau ir iekļauts likumprojektos “Par valsts budžetu 2018.gadam” un “Par vidēja termiņa budžeta ietvaru 2018., 2019. un 2020. gadam”.

3) Izvērtējama iespēja par ieņēmumu no administratīvajiem sodiem par autoceļu lietošanas nodevas maksāšanas pārkāpumiem (Latvijas Administratīvo pārkāpumu kodeksa 149.40 pants) novirzīšanu Ceļu fondam. Saskaņā ar Valsts policijas sniegto informāciju 2017.gada pirmajā pusgadā par autoceļu lietošanas nodevas maksāšanas pārkāpumiem piemērots sods 163 315 *euro* apmērā, līdz ar to gadā ieņēmumi varētu būt aptuveni **326 000 *euro***. Kad tiks ieviesta autoceļu lietošanas nodevas samaksas pārkāpumu automātiska kontrole, prognozējams, ka iekasēto sodu apmērs pieaugs.

Atbilstoši Latvijas Administratīvo pārkāpumu kodeksā paredzētajam pašlaik ieņēmumi no sodiem par autoceļu lietošanas nodevas maksāšanas pārkāpumiem tiek ieskaitīti valsts pamatbudžeta ieņēmumos un izlietojami valsts pamatbudžeta izdevumu segšanai. Līdz ar to gadījumā, ja tiktu izlemts ieņēmumus no administratīvajiem sodiem par autoceļu lietošanas nodevas maksāšanas pārkāpumiem ieskaitīt Ceļu fondā, normatīvajos aktos veicami grozījumi, paredzot šādu speciālo regulējumu.

**Kopsavilkums un priekšlikumi**

Veicot uzdevuma par nepieciešamību izvērtēt iespējamību piesaistīt papildu finansējumu ceļu uzturēšanai, pārbūvei un atjaunošanai papildus valsts budžetā paredzētajam finansējumam, ievērojot fiskālās disciplīnas nosacījumus, tika secināts, ka nepieciešams palielināt ceļu lietotāju maksāto nodokļu un nodevu ieņēmumus un izveidot Ceļu fondu kā speciālo budžetu, pakāpeniski palielinot kopējo valsts budžeta finansējumu valsts autoceļiem sākot no 433 miljoniem *euro* 2020. gadā, pakāpeniski finansējumu palielinot, tai skaitā piesaistot šādus papildu resursus:

1. Akcīzes nodokļa paaugstināšana – ar 2017.gada 27.jūlijā Saeimā pieņemto likumu “Grozījumi likumā “Par akcīzes nodokli”” akcīzes nodoklis naftas produktiem tiks palielināts no 2018.gada un 2020.gada. Valsts budžeta papildu ieņēmumi, kas radīsies no akcīzes nodokļa naftas produktiem paaugstināšanas, sākot no 2021.gada, jānovirza Ceļu fondam.

2. Autoceļu lietošanas nodevas ieņēmumu pieaugums - autoceļu lietošanas nodevas maksāšanas pārkāpumu fiksēšana ar automātisku iekārtu palīdzību, neapturot transportlīdzekli.. Plānotais valsts budžeta ieņēmumu pieaugums no autoceļu lietošanas nodevas ir aptuveni **3,0 milj. *euro*** gadā.

3. Izvērtējama iespēja par ieņēmumu no administratīvajiem sodiem par autoceļu lietošanas nodevas maksāšanas pārkāpumiem novirzīšanu Ceļu fondam. Plānotie papildu ieņēmumi ir aptuveni **326 000 *euro*** gadā.

**Pamatojoties uz iepriekš minēto, ir atbalstāmi Satiksmes ministrijas 2017.gada 14.jūnijā Saeimas Tautsaimniecības, agrārās, vides un reģionālās politikas komisijā iesniegtie priekšlikumi grozījumiem likumā “Par autoceļiem” (Nr. 879/Lp12) ar šādiem precizējumiem:**

**1) Ceļu fonds kā speciālais budžets atjaunojams no 2020.gada;**

**2) Ceļu fondā ieskaitāmi arī ieņēmumi no lielgabarīta un smagsvara pārvadājumu atļaujas izsniegšanas valsts nodevas;**

**3) 2020.gadā Ceļu fondā ieskaitāmi 45 procenti no akcīzes nodokļa par naftas produktiem, katru gadu akcīzes nodokļa par naftas produktiem ieņēmumu novirzāmo apmēru Ceļu fondam palielinot vismaz par 2,5 %, 2030.gadā sasniedzot 70% no akcīzes nodokļa par naftas produktiem.**

Satiksmes ministrs U. Augulis

Vīza: valsts sekretārs K. Ozoliņš

07.11.2017. 17:58

3366

D. Supe 67028253

[Dace.Supe@sam.gov.lv](mailto:Dace.Supe@sam.gov.lv)

K. Marinska 67028066

[Karina.Marinska@sam.gov.lv](mailto:Karina.Marinska@sam.gov.lv)

1. Informācija stratēģiskās plānošanas vajadzībām. VAS “Latvijas Valsts ceļi”, 2017. Pieejams: <http://lvceli.lv/wp-content/uploads/2015/05/Informacija-strategiskas-planosanas-vajadzibam_2017.pdf> [↑](#footnote-ref-1)
2. Informācija stratēģiskās plānošanas vajadzībām. VAS “Latvijas Valsts ceļi”, 2017. Pieejams: <http://lvceli.lv/wp-content/uploads/2015/05/Informacija-strategiskas-planosanas-vajadzibam_2017.pdf> [↑](#footnote-ref-2)
3. Satiksmes ministrijas iesniegtie priekšlikumi pieejami: <http://titania.saeima.lv/LIVS12/SaeimaLIVS12.nsf/0/92D47DA1A58E0C32C225813F00384840?OpenDocument>. [↑](#footnote-ref-3)